พาบุตรหลานเที่ยววันเด็กแห่งชาติ กองทัพอากาศเตรียมการแสดงการบิน (AIR SHOW)
พลอากาศเอก อลงกรณ์  วัณณรถ ผู้บัญชาการทหารอากาศ จะเป็นประธานในงานวันเด็กแห่งชาติ ประจำปี 2566 ของกองทัพอากาศ ในวันเสาร์ที่ 14 มกราคม  2566 ระหว่างเวลา 07.00 น.- 15.00 น. ณ โรงเรียนการบิน อำเภอกำแพงแสนจังหวัดนครปฐม โดยในงานจะมีการแสดงการบิน (AIR SHOW) ของเครื่องบินแบบต่างๆ ได้แก่  การบินผ่านสนามบินการบินผ่านปล่อยควันสี การบินต่อสู้ในอากาศและการโจมตีทางอากาศ การบินค้นหาและช่วยชีวิต การแสดงบินหมู่และการบินแสดงสมรรถนะอากาศยาน การตั้งแสดงยุทโธปกรณ์และการตั้งแสดงอากาศยาน 12 แบบ รวมถึงกิจกรรมการแสดงดนตรีของวงดุริยางค์ทหารอากาศและแขกรับเชิญ การเดินแบบโดยนักเรียนนายเรืออากาศและนักเรียนพยาบาลทหารอากาศ การแสดงของนักเรียนโรงเรียนประถมฐานบินกำแพงแสน การเล่นเกมแจกของรางวัล นอกจากนี้ ยังมีการออกบูธนิทรรศการของหน่วยงานต่างๆ การแสดงเครื่องบินเล็กบังคับวิทยุ การแสดงของสุนัขทหารและการสาธิตการโดดร่มพาราเซลสำหรับการเดินทางไปร่วมกิจกรรม สามารถใช้บริการรถโดยสารสาธารณะ จากมหาวิทยาลัยเกษตรศาสตร์ บางเขน(ประตูงามวงศ์วาน 3) ฟิวเจอร์พาร์ค รังสิต สถานีขนส่งสายใต้ โลตัส ปิ่นเกล้า และลงรถที่มหาวิทยาลัยเกษตรศาสตร์ กำแพงแสน   ซึ่งกองทัพอากาศมีบริการรถรับ-ส่ง ไปยังพื้นที่จัดงาน ส่วนผู้ที่เดินทางด้วยรถยนต์ส่วนตัว สามารถจอดรถได้ที่จุดจอดรถ โรงเรียนการบิน รองรับได้ประมาณ 3,000 คัน และจุดจอดรถ สนามกีฬา มหาวิทยาลัยเกษตรศาสตร์ กำแพงแสน รองรับได้ประมาณ 1,500 คันนอกจากนี้ ยังสามารถรับชมการถ่ายทอดสดการแสดงการบิน (AIR SHOW)  ได้ที่ www.rtaf.live และเฟซบุ๊ก“กองทัพอากาศไทย Royal Thai Air Force” ระหว่างเวลา 08.00 น.- 12.00 น.